CELEX: 32019D0327(03)
Language: lv
Date: 2019-03-18 00:00:00
Title: Komisijas Lēmums (2019. gada 18. marts) par Bosnijas un Hercegovinas nacionālās regulatīvās iestādes dalību Eiropas Elektronisko komunikāciju regulatoru iestādē

27.3.2019   
               
               
                  LV
               
               
                  Eiropas Savienības Oficiālais Vēstnesis
               
               
                  C 115/16
               
            
         KOMISIJAS LĒMUMS
         (2019. gada 18. marts)
         par Bosnijas un Hercegovinas nacionālās regulatīvās iestādes dalību Eiropas Elektronisko komunikāciju regulatoru iestādē
         (2019/C 115/07)
         EIROPAS KOMISIJA,
         ņemot vērā Līgumu par Eiropas Savienības darbību,
         tā kā:
         
                     (1)
                  
                  
                     Līguma par Eiropas Savienību 17. panta 1. punktā ir uzskaitītas Komisijas pilnvaras un ir noteikts, ka Komisija sekmē vispārējās Savienības intereses un šajā nolūkā uzņemas atbilstīgu iniciatīvu, veic saskaņošanas, izpildvaras un vadības funkcijas, kas paredzētas Līgumos, un nodrošina Savienības ārējo pārstāvību, izņemot kopējās ārpolitikas un drošības politikas jomu un citus Līgumos paredzētus gadījumus.
                  
               
                     (2)
                  
                  
                     Saskaņā ar Eiropas Parlamenta un Padomes Regulas (ES) 2018/1971 (1) 35. panta 2. punktu regulatoru valdē, darba grupās un valdē var piedalīties tādas trešo valstu regulatīvās iestādes, kuru primārā atbildība ir elektronisko sakaru jomā, ja minētās trešās valstis ir noslēgušas attiecīgus nolīgumus ar Savienību. Tajā noteikts arī, ka saskaņā ar attiecīgajiem minēto nolīgumu noteikumiem tiek izstrādāti darba mehānismi, kuros jo īpaši nosaka būtību, apmēru un veidu, kādā attiecīgo trešo valstu regulatīvās iestādes bez balsstiesībām piedalās Eiropas Elektronisko komunikāciju regulatoru iestādes (BEREC) un BEREC biroja darbā, tostarp noteikumi par dalību BEREC īstenotās iniciatīvās, finanšu iemaksām un BEREC birojam paredzēto personālu.
                  
               
                     (3)
                  
                  
                     Saskaņā ar 104. pantu Stabilizācijas un asociācijas nolīgumā starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses (2), sadarbībā elektronisko sakaru tīklu un pakalpojumu jomā galvenā uzmanība jāpievērš prioritātēm, kas saistītas ar Kopienas acquis šajā jomā. Pusēm sevišķi jāstiprina sadarbība elektronisko sakaru tīklu un elektronisku sakaru pakalpojumu jomā. Tādējādi Savienība un Bosnija un Hercegovina ir noslēgušas nolīgumu Regulas (ES) 2018/1971 35. panta 2. punkta nozīmē.
                  
               
                     (4)
                  
                  
                     Bosnijas un Hercegovinas regulatīvās iestādes dalība BEREC un BEREC birojā pilnībā atbilst Rietumbalkānu stratēģijai (3), kurā tiek aicināts rīkoties, lai attīstītu digitālo sabiedrību, tostarp izvērstu platjoslas pakalpojumus un samazinātu viesabonēšanas izmaksas, kā arī saskaņotu šo valstu tiesību aktus ar Savienības tiesību aktiem. Kā norādīts Digitalizācijas programmā Rietumbalkāniem (4), ciešākai saiknei starp Savienību un Rietumbalkānu nacionālajām regulatīvajām iestādēm (NRI) vajadzētu palīdzēt tuvināt reģiona regulatīvo praksi praksei Savienībā.
                  
               
                     (5)
                  
                  
                     Ņemot vērā Savienības ieinteresētību stiprināt sadarbību ar Bosniju un Hercegovinu un veicināt to, ka Bosnijā un Hercegovinā tiek pieņemts Savienības regulatīvais režīms elektronisko sakaru jomā, ir piemēroti noteikt darba kārtību Bosnijas un Hercegovinas regulatīvās iestādes dalībai BEREC regulatoru valdē un darba grupās un BEREC biroja valdē,
                  
               IR NOLĒMUSI ŠĀDI.
         
            1. pants
            Bosnijas un Hercegovinas nacionālā regulatīvā iestāde, kuras galvenais uzdevums ir pārraudzīt elektronisko sakaru tīklu un pakalpojumu tirgu ikdienas darbību, drīkst piedalīties Eiropas Elektronisko komunikāciju regulatoru iestādes (BEREC) regulatoru valdē un darba grupās un BEREC biroja valdē.
            Reglaments Bosnijas un Hercegovinas nacionālās regulatīvās iestādes dalībai ir noteikts pielikumā.
         
         
            2. pants
            Šis lēmums stājas spēkā tā pieņemšanas dienā.
         
         
            Briselē, 2019. gada 18. martā
            
               
                  Komisijas vārdā –
               
               
                  Komisijas locekle
               
               Mariya GABRIEL
            
         
         
            (1)  Eiropas Parlamenta un Padomes 2018. gada 11. decembra Regula (ES) 2018/1971, ar ko izveido Eiropas Elektronisko sakaru regulatoru iestādi (BEREC) un BEREC atbalsta aģentūru (BEREC birojs), groza Regulu (ES) 2015/2120 un atceļ Regulu (EK) Nr. 1211/2009 (OV L 321, 17.12.2018., 1. lpp.).
         
            (2)  Stabilizācijas un asociācijas nolīgums starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses (OV L 164, 30.6.2015., 2. lpp.).
         
            (3)  Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Ticama paplašināšanās perspektīva Rietumbalkāniem un padziļināta ES iesaiste šajā reģionā” (COM(2018) 65 final, 6.2.2018.).
         
            (4)  Komisijas dienestu darba dokuments “Pasākumi digitalizācijas programmas atbalstam Rietumbalkānos” (SWD(2018) 360 final).
      
      
         
            PIELIKUMS
            REGLAMENTS
            1.   Dalība BEREC regulatoru valdē
            
            
                     
                        1.
                     
                     
                        Bosnijas un Hercegovinas nacionālā regulatīvā iestāde (NRI) drīkst piedalīties BEREC regulatoru valdes darbā.
                     
                  
                     
                        2.
                     
                     
                        Bosnijas un Hercegovinas NRI no NRI vadītāja, tās koleģiālās struktūras locekļu vai vadītāja vai locekļu aizvietotāju vidus ieceļ pārstāvi dalībai regulatoru valdes apspriedēs.
                     
                  
                     
                        3.
                     
                     
                        Bosnijas un Hercegovinas NRI ieceļ arī aizstājēju, kas aizvieto pārstāvi tā prombūtnes laikā. Aizstājēju ieceļ no NRI vadītāja, tās koleģiālās struktūras locekļu, vadītāja vai locekļu aizvietotāju vai NRI darbinieku vidus.
                     
                  
                     
                        4.
                     
                     
                        Bosnijas un Hercegovinas NRI pārstāvi un tā aizstājēju ieceļ, ņemot vērā gan viņu zināšanas elektronisko sakaru jomā, gan attiecīgās pārvaldības, administratīvās un ar budžetu saistītās prasmes. Lai viņu dalība būtu maksimāli lietderīga, NRI cenšas ierobežot savu pārstāvju un, ja iespējams, arī viņu aizstājēju mainību.
                     
                  
                     
                        5.
                     
                     
                        Bosnijas un Hercegovinas NRI dalībniekam ir tiesības paust viedokli visās diskusijās neatkarīgi no tā, vai tās notiek BEREC regulatoru valdē vai jebkādā citādā veidā. Šādu viedokli pienācīgi protokolē saskaņā ar regulatoru valdes noteikumiem un darba praksi.
                     
                  
                     
                        6.
                     
                     
                        Bosnijas un Hercegovinas NRI pārstāvja un viņa aizstājēja vārdu un uzvārdu iekļauj regulatoru valdes locekļu sarakstā, ko publicē saskaņā ar Eiropas Parlamenta un Padomes Regulas (ES) 2018/1971 (1) 7. panta 5. punktu.
                     
                  
                     
                        7.
                     
                     
                        Piedaloties regulatoru valdes darbā, Bosnijas un Hercegovinas NRI pārstāvis un viņa aizstājējs nelūdz un nepieņem nevienas valdības, iestādes, personas vai struktūras norādījumus.
                     
                  2.   Dalība darba grupās
            
            
                     
                        1.
                     
                     
                        Bosnijas un Hercegovinas NRI drīkst izvirzīt ekspertus dalībai BEREC darba grupās.
                     
                  
                     
                        2.
                     
                     
                        Šādi eksperti drīkst piedalīties visās darba grupu darbībās saskaņā ar BEREC noteikumiem un darba praksi. Viņi drīkst paust viedokli visās apspriedēs neatkarīgi no tā, vai tās notiek darba grupu sanāksmē vai jebkādā citādā veidā.
                     
                  3.   Dalība BEREC biroja valdē
            
            
                     
                        1.
                     
                     
                        Bosnijas un Hercegovinas NRI drīkst piedalīties BEREC biroja valdes darbā.
                     
                  
                     
                        2.
                     
                     
                        Bosnijas un Hercegovinas NRI dalībai valdes darbā ieceļ personu, kura iecelta kā pārstāvis regulatoru valdē, vai arī personu, kura nav pārstāvis regulatoru valdē un kuru izraugās no NRI vadītāja, tās koleģiālās struktūras locekļu vai vadītāja vai locekļu aizvietotāju vidus.
                     
                  
                     
                        3.
                     
                     
                        Bosnijas un Hercegovinas NRI ieceļ arī aizstājēju, kas ir persona, kura iecelta kā pārstāvja regulatoru valdē aizstājēja, vai arī cita persona, kuru izraugās no NRI vadītāja, tās koleģiālās struktūras locekļu, vadītāja vai locekļu aizvietotāju vai NRI darbinieku vidus un kura aizvieto pārstāvi tā prombūtnes laikā.
                     
                  
                     
                        4.
                     
                     
                        Bosnijas un Hercegovinas NRI dalībniekam ir tiesības paust viedokli visās diskusijās neatkarīgi no tā, vai tās notiek BEREC valdē vai jebkādā citādā veidā. Šādu viedokli pienācīgi protokolē saskaņā ar valdes noteikumiem un darba praksi.
                     
                  
                     
                        5.
                     
                     
                        Bosnijas un Hercegovinas NRI pārstāvja un viņa aizstājēja vārdu un uzvārdu iekļauj valdes locekļu sarakstā, ko publicē saskaņā ar Regulas (ES) 2018/1971 15. panta 4. punktu.
                     
                  
                     
                        6.
                     
                     
                        Piedaloties valdes darbā, Bosnijas un Hercegovinas NRI pārstāvis un viņa aizstājējs nelūdz un nepieņem nevienas valdības, iestādes, personas vai struktūras norādījumus.
                     
                  4.   Interešu deklarācijas
            
            
                     
                        1.
                     
                     
                        Bosnijas un Hercegovinas NRI pārstāvji regulatoru valdē un valdē un to aizstājēji katrs sagatavo rakstisku deklarāciju, kurā norāda savas saistības un to, vai pastāv vai nepastāv kādas tiešas vai netiešas intereses, kuras varētu uzskatīt par tādām, kas ietekmē viņu neatkarību.
                        Šīs deklarācijas sagatavo, uzsākot pienākumu pildīšanu, un tās publicē. Tās ir precīzas un pilnīgas, un tās atjaunina, ja pastāv risks, ka ir kādas tiešas vai netiešas intereses, kuras varētu uzskatīt par tādām, kas ietekmē deklarācijas sagatavotāja neatkarību.
                     
                  5.   Personāls
            
            
               BEREC birojs drīkst izmantot darbiniekus no Bosnijas un Hercegovinas, tostarp norīkotos valsts ekspertus un citus BEREC biroja nenodarbinātus darbiniekus, saskaņā ar lēmumu, kas jāpieņem valdei.
            6.   Bosnijas un Hercegovinas NRI finansiālais ieguldījums BEREC birojā
            
            
                     
                        1.
                     
                     
                        Finansiālais ieguldījums BEREC biroja budžetā, kas Bosnijas un Hercegovinas NRI jāmaksā, lai piedalītos BEREC, ir tās dalības pilnās izmaksas saskaņā ar šā pielikuma 1., 2. un 3. punktu. Summas tiks noteiktas saskaņā ar turpmāko 6.2. punktu.
                     
                  
                     
                        2.
                     
                     
                        Finansiālais ieguldījums, kas Bosnijas un Hercegovinas NRI jāmaksā saskaņā ar 6.1. punktu, sedz šādas izmaksas:
                        
                                    —
                                 
                                 
                                    izmaksas ceļa izdevumu atlīdzināšanai NRI pārstāvjiem BEREC sanāksmēs saskaņā ar BEREC atlīdzināšanas noteikumiem,
                                 
                              
                                    —
                                 
                                 
                                    administratīvās izmaksas saistībā ar iepriekš minēto ceļa izdevumu atlīdzināšanu, kas veido ne vairāk kā 3 % no summām, kuras izmaksā kā ceļa izdevumu atlīdzinājumu,
                                 
                              
                                    —
                                 
                                 
                                    administratīvās izmaksas saistībā ar NRI vispārējo dalību BEREC darbā.
                                 
                              Finansiālā ieguldījuma summu nosaka BEREC, cita starpā ņemot vērā paredzamos komandējumus nākamajā gadā un faktiskos komandējumus un atlīdzības par iepriekšējo(-iem) gadu(-iem).
                     
                  
                     
                        3.
                     
                     
                        NRI ieguldījums tiks īstenots saskaņā ar BEREC biroja finanšu noteikumiem, kas pieņemti saskaņā ar Regulas (ES) 2018/1971 29. pantu.
                     
                  
                     
                        4.
                     
                     
                        Bosnijas un Hercegovinas NRI pārstāvju un ekspertu ceļa un uzturēšanās izmaksas, kas saistītas ar dalību BEREC un BEREC biroja darbā, tostarp saistītās sanāksmēs, BEREC birojs atmaksā saskaņā ar noteikumiem, kas paredzēti BEREC biroja vadības komitejas lēmumā par ceļa, uzturēšanās un citu izdevumu atlīdzināšanu personām, kuras nenodarbina BEREC birojs (2).
                     
                  
                     
                        5.
                     
                     
                        Pēc šā lēmuma stāšanās spēkā un katra nākamā gada sākumā BEREC birojs nosūta NRI naudas līdzekļu pieprasījumu, kas atbilst tās ieguldījumam Aģentūrā saskaņā ar šo lēmumu.
                     
                  
                     
                        6.
                     
                     
                        Šo ieguldījumu izsaka EUR, un to iemaksā EUR BEREC biroja bankas kontā.
                     
                  
                     
                        7.
                     
                     
                        Bosnijas un Hercegovinas NRI samaksā savu ieguldījumu saskaņā ar naudas līdzekļu pieprasījumu 30 dienu laikā pēc tam, kad BEREC birojs ir nosūtījis naudas līdzekļu pieprasījumu.
                     
                  
                     
                        8.
                     
                     
                        Par jebkādu maksājuma kavējumu no dienas, kad beidzies iemaksas termiņš, NRI maksā procentus par nenomaksāto summu. Procentu likme ir par 1,5 procentpunktiem lielāka nekā procentu likme, ko Eiropas Centrālā banka maksājuma termiņa dienā piemēro saviem darījumiem EUR.
                     
                  7.   Detalizēta darba kārtība
            
            
                     
                        1.
                     
                     
                        Vajadzības gadījumā regulatoru valde un valde saskaņā ar Regulu (ES) 2018/1971 un šo reglamentu nosaka detalizētu darba kārtību Bosnijas un Hercegovinas NRI dalībai.
                     
                  
                     
                        2.
                     
                     
                        Bosnijas un Hercegovinas NRI drīkst piedalīties BEREC darbā, tostarp regulatoru valdē un darba grupās, un valdē, sākot ar dienu, kad stājas spēkā šis lēmums, un neatkarīgi no tā, kad tiek pabeigta iepriekš 7.1. punktā minētās detalizētās darba kārtības galīgā sagatavošana.
                     
                  
               (1)  Eiropas Parlamenta un Padomes 2018. gada 11. decembra Regula (ES) 2018/1971, ar ko izveido Eiropas Elektronisko sakaru regulatoru iestādi (BEREC) un BEREC atbalsta aģentūru (BEREC birojs), groza Regulu (ES) 2015/2120 un atceļ Regulu (EK) Nr. 1211/2009 (OV L 321, 17.12.2018., 1. lpp.).
            
               (2)  BEREC biroja vadības komitejas Lēmums par ceļa, uzturēšanas un citu izdevumu atlīdzināšanu personām, kuras nenodarbina BEREC birojs, un ar ko atceļ iepriekšējo vadības komitejas 2013. gada 6. jūnija Lēmumu Nr. MC/2013/05 (MC/2015/13).